Diari Oficial de la Generalitat Valenciana


Sumari del DOGV 9217, del 17-11-2021 (2021/11869)

RESOLUCIÓ de 5 de novembre de 2021, de la Vicepresidència i Conselleria d'Igualtat i Polítiques Inclusives, per la qual es convoca per a l'exercici 2021 el Premi Literari de Relats Destinats a Persones amb Malalties Neurodegeneratives
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9217

Data del DOGV
:   17-11-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/11956


Data del document
:   05-11-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * distinció honorífica

RESOLUCIÓ de 5 de novembre de 2021, de la Vicepresidència i Conselleria d'Igualtat i Polítiques Inclusives, per la qual es convoca per a l'exercici 2021 el Premi Literari de Relats Destinats a Persones amb Malalties Neurodegeneratives [2021/11870]  
Mitjançant l'Ordre 1/2020, de 14 de gener, de la Vicepresidència i Conselleria d'Igualtat i Polítiques Inclusives, s'estableixen les bases reguladores dels premis «Relats Destinats a Persones amb Malalties Neurodegeneratives» (DOGV 8719, 17.01.2020), d'ara en avant, Ordre 1/2020.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, estableix que la Vicepresidència i Conselleria d'Igualtat i Polítiques Inclusives exerceix totes les atribucions conferides per la Llei del Consell en l'àmbit de les competències que estableix l'article 3 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les atribucions d'aquestes, que assigna a la Conselleria d'Igualtat i Polítiques Inclusives, entre altres, les competències en matèria de polítiques de prestació social, serveis socials, dependència i persones amb diversitat funcional, i la Direcció General de Dependència i Majors assumeix les funcions en matèria de promoció de l'envelliment actiu i prevenció de la soledat no triada, atenció social a persones majors i atenció residencial. Així mateix, l'article 15 del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, estableix que la Direcció General de Dependència i Majors és competent per a gestionar els concerts de programes i serveis, subvencions i altres prestacions econòmiques i de reconeixement de drets específics.  
  
Aquestes subvencions no necessiten notificar-se a la Comissió Europea, perquè no reuneixen tots els requisits de l'apartat 1 de l'article 107 del Tractat de funcionament de la Unió Europea, ja que van adreçades a persones físiques.  
De conformitat amb el que s'ha exposat i les competències conferides pel Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, així com l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar per a l'exercici 2021 el premi «Relats Destinat a Persones amb Malalties Neurodegeneratives», regulat per l'Ordre 1/2020, sota el format de relats, contes o similars, destinats a la lectura de persones amb malalties neurodegeneratives, tot i que és una narrativa adulta.  
  
La temàtica d'aquest format serà lliure i és indispensable que les obres siguen comprensibles i adaptades a les persones afectades, sense infantilitzar ni minvar la capacitat de concentració d'aquestes persones i que vagen adreçades al seu oci.  
  
Segon. Participants  
Podran participar en les convocatòries corresponents, d'acord amb el que s'estableix en l'Ordre 1/2020, de 14 de gener, de la Vicepresidència i Conselleria d'Igualtat i Polítiques Inclusives, que estableix les bases reguladores dels premis «Relats Destinat a Persones amb Malalties Neurodegeneratives», les persones físiques de més de 18 anys, o menors d'aquesta edat amb autorització signada pel pare, la mare, el tutor o la tutora legal, i que siguen residents a Espanya. Les obres que resulten premiades no podran concórrer a les convocatòries posteriors.  
No podran obtindre la condició d'entitat beneficiària les persones en les quals concórrega alguna de les circumstàncies que preveu l'article 13 de la Llei 38/2003, de 17 de novembre, general de subvencions.  
  
Tercer. Finançament  
Les subvencions contingudes en aquesta convocatòria es concediran amb càrrec als pressupostos de la Generalitat per a l'exercici 2021, previst en la secció 16, servei 02, programa pressupostari 313.60, «Persones majors», capítol IV, en la línia pressupostària i per l'import que es detalla a continuació:  
Denominació: «Premis relats malalties neurodegeneratives»  
  
Línia de subvenció: S5233  
Consignació pressupostària: 6.000 -  
Procedència i quantia dels fons: Propis no condicionats: 6.000 -  
  
  
Quart. Premis  
1. Es concedirà un primer premi de 3.000 euros, un segon premi de 2.000 euros i un tercer premi de 1.000 euros.  
2. En cas que les sol·licituds presentades no tinguen els requisits establits en l'apartat nové d'aquesta resolució, o quan no s'arribe al 50 % de la puntuació establida en l'apartat huité, es podrà declarar deserta la convocatòria.  
3. L'import dels premis estarà subjecte a la retenció de l'Impost sobre la Renda de les Persones Físiques (IRPF) que marca la llei, i es formalitzarà mitjançant transferència bancària en un únic pagament.  
4. Es podran concedir esments especials, sense dotació econòmica, si la qualitat de les obres presentades i no premiades ho mereixen, a consideració del jurat.  
5. El lliurament dels premis es podrà dur a terme en un acte públic organitzat per la direcció general amb competències en matèria de persones majors.  
  
Cinqué. Termini i lloc de presentació de les sol·licituds  
1. El termini de presentació serà de vint dies hàbils, comptats des de l'endemà de la publicació d'aquesta resolució en el Diari Oficial de la Generalitat Valenciana.  
2. Els relats i la documentació amb què s'acompanyen podran presentar-se en qualsevol dels registres de les seus de la Direcció General de Dependència i Majors, d'Alacant (c/ Teatre, 37 € 39, 03968), Castelló de la Plana (av. Germans Bou, 81, 12165) o València (c/ Democràcia, núm. 77, Ciutat Administrativa 9 d'octubre, 46877), o en qualsevol dels llocs que, amb caràcter general, reconeix l'article 16.4 de la Llei 39/2015, d'1 d'octubre, del procediment administratiu comú de les administracions públiques. També podrà presentar-se telemàticament, incloent-se un arxiu adjunt en format PDF amb el relat.  
  
La sol·licitud de presentació telemàtica i la documentació annexa estaran accessibles en la seu electrònica de la Generalitat https://sede.gva.es (Procediments administratius), i en l'enllaç següent de la GUIA PROP que s'habilite a aquest efecte  
https://www.gva.es/va/inicio/procedimientos'id\_proc=22446  
  
Sisé. Documentació que s'ha d'acompanyar amb les sol·licituds  
1. Cada participant podrà presentar un únic relat.  
2. En cas de presentació en registre físic, cada relat s'haurà d'entregar en un sobre gran, en el qual s'haurà d'indicar únicament el títol del relat. En el sobre s'hauran d'incloure 5 còpies, cada una de les quals haurà d'anar precedida per una pàgina amb el títol, sense cap identificació de l'autor o autora, que no es tindrà en compte per al còmput de l'extensió del treball. Si la presentació és telemàtica, s'haurà d'adjuntar un arxiu en format PDF.  
3. Cada una de les obres s'haurà d'identificar amb un títol i presentar-se acompanyada amb una sol·licitud de participació, degudament emplenada (el model de la qual s'adjunta com a annex I), en la qual s'haurà d'expressar l'acceptació de les bases i a la qual s'assignarà un número de registre.  
4. En cas de presentació en registre físic, l'apartat A de la sol·licitud, relatiu a les dades personals de l'autor o autora de l'obra, degudament signat, i segellat i identificat amb el número de registre, s'haurà d'introduir en un sobre, en el qual s'haurà de fer constar el número de registre, que quedarà en poder de la Direcció General de Dependència i Majors. L'autor o autora se'n quedarà una còpia segellada.  
L'apartat D de la sol·licitud (fitxa d'identificació de l'obra), segellada i identificada amb el número de registre, s'haurà d'apegar en la part posterior del sobre en què s'ha lliurat l'obra. S'hauran de segellar cada una de les 5 còpies presentades, en les quals s'haurà de fer constar aquest número de registre.  
5. En cas de presentació telemàtica, s'hauran de presentar els formularis emplenats i un exemplar del relat en format PDF, en el qual figure, a més del text de l'obra, un pseudònim triat pels autors o autores. Aquest pseudònim haurà de constar també en l'interior del formulari de sol·licitud, però no pot haver-hi cap referència a aquest en el nom dels fitxers annexats. Així mateix i amb la finalitat de garantir l'anonimat de les persones autores de les obres, les sol·licituds, juntament amb la resta de la documentació, es dirigiran a una unitat registral habilitada a aquest efecte i assignada a la persona que ostente la secretaria del jurat. Segons disposa l'article 9 de l'Ordre 1/2020, la secretaria del jurat correspondrà a un tècnic o tècnica de la direcció general amb competències en persones majors, qui custodiarà la documentació rebuda i facilitarà al jurat únicament els fitxers en format PDF que continguen el text de les obres signades amb pseudònim. Una vegada deliberat i decidit el títol de l'obra guanyadora, el secretari o secretària comprovarà a qui correspon el pseudònim amb el qual s'ha presentat l'obra guanyadora, de manera que s'obtindran les dades personals del guanyador o guanyadora del premi.  
6. Si hi ha alguna discordança amb les dades facilitades en la sol·licitud una vegada s'haja efectuat la comprovació, la Direcció General de Dependència i Majors queda facultada per a dur a terme les actuacions pertinents per a aclarir-la.  
7. Si la persona sol·licitant no presta el consentiment perquè es comproven les seues dades d'identitat, s'haurà d'aportar una còpia compulsada o autenticada del document nacional d'identitat, del passaport o el número d'identificació de persona estrangera, segons pertoque.  
Si no presta autorització perquè l'òrgan convocant comprove les dades de domicili i residència, si ha modificat el seu empadronament en els dos últims mesos o si el domicili no consta en el Sistema de Verificació de Dades de Residència, o el que hi figura és diferent del facilitat, hauran d'aportar l'original del certificat d'empadronament o la còpia compulsada o autenticada d'aquest.  
Igualment, si la persona sol·licitant s'oposa al fet que l'òrgan convocant obtinga l'acreditació de trobar-se al corrent en el compliment de les seues obligacions amb la Tresoreria General de la Seguretat Social o no presta autorització perquè l'òrgan convocant obtinga l'acreditació de trobar-se al corrent en el compliment de les seues obligacions tributàries amb l'Agència Estatal d'Administració Tributària, amb la Hisenda de la Generalitat i amb la Tresoreria General de la Seguretat Social, previstes en els articles 17 i 18 del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions, haurà d'aportar certificats positius expedits per l'AEAT, per la conselleria amb competències en hisenda i per la Tresoreria General de la Seguretat Social, que indiquen que es troba al corrent en el compliment de les obligacions fiscals i amb la Seguretat Social.  
  
La sol·licitud inclou una declaració responsable de no estar incurs o incursa en cap de les prohibicions per a obtindre la condició de persona beneficiària de subvencions públiques, de conformitat amb l'article 13 de la Llei 38/2003, de 17 de novembre, general de subvencions, i de trobar-se al corrent del compliment de les obligacions de reintegrament de subvencions que, si és el cas, li hagen exigit.  
  
Seté. El jurat  
El jurat estarà compost per:  
- La persona titular de la Direcció General de Dependència i Majors, o la persona que designe per a substituir-la, que ostentara la presidència.  
- Quatre vocals, designades per la direcció general amb competències en persones majors.  
- Un secretari o secretària, que actuarà amb veu però sense vot.  
Tot això, de conformitat amb el que s'estableix en l'article 9 de l'Ordre 1/2020, de 14 de gener, de la Vicepresidència i Conselleria d'Igualtat i Polítiques Inclusives, de bases reguladores dels premis «Relats Destinat a Persones amb Malalties Neurodegeneratives».  
La identitat de les persones que componen el jurat es farà pública a través de la pàgina web de la Direcció General de Dependència i Majors, amb anterioritat a l'acabament del termini de presentació de sol·licituds d'aquesta convocatòria.  
  
Huité. Criteris de valoració  
En la valoració de les obres presentades el jurat tindrà en compte:  
a) La facilitat i fil conductor entre la història i els personatges, que en facilite, en tot cas, la comprensió, sense infantilismes.  
b) La qualitat literària.  
c) La coherència narrativa.  
d) La defensa de valors no discriminatoris i la ruptura d'estereotips.  
  
Cada un dels apartats esmentats es valorarà amb un 25 % de la puntuació total.  
  
Nové. Condicions tècniques de les obres  
1. Les obres han de ser originals i inèdites en tota la seua extensió.  
2. Els treballs podran estar escrits, indistintament, en valencià o en castellà.  
3. Les obres s'ha de presentar mecanografiades, amb lletra tipus Times New Roman o Arial, de grandària 12 i amb interlineat doble. Si es presenten en registre físic s'hauran de presentar impreses en paper de grandària DIN A4 i per una única cara. Si es presenten telemàticament s'hauran d'adjuntar en format PDF.  
4. Els treballs hauran de tindre un contingut mínim de 500 paraules i màxim de 3.000 paraules.  
5. El tema és lliure.  
6. El relat haurà d'estar escrit de manera simple i clara.  
7. El nombre de personatges que hi aparega no ha de ser superior a 5.  
8. En quedaran exclosos els treballs l'autor o autora dels quals, així com el contingut o la presentació dels quals, no s'ajuste als requisits previstos en aquesta ordre.  
  
Deu. Termini de resolució i publicació  
1. El termini màxim per a resoldre i notificar la resolució serà de sis mesos, comptats des de la publicació d'aquesta convocatòria en el Diari Oficial de la Generalitat Valenciana, i també es publicarà en la pàgina web de la Direcció General de Dependència i Majors.  
2. Transcorregut el termini màxim sense que s'haja notificat cap resolució expressa, les persones interessades podran entendre desestimades les seues sol·licituds per silenci administratiu.  
  
Onze. Obligacions de les persones premiades  
Les persones premiades, prèviament al pagament i a l'efecte que aquest es faça efectiu, hauran de presentar, degudament emplenat, el model de domiciliació bancària que s'hi adjunta.  
  
Dotze. Tractament de les dades personals  
La participació en aquesta convocatòria comportarà el tractament de les dades de caràcter personal de les persones sol·licitants, per part de la Vicepresidència i Conselleria d'Igualtat i Polítiques Inclusives, segons l'article 13 del Reglament general de protecció de dades.  
  
1. Drets de les persones interessades.  
a) Les persones interessades tenen dret a sol·licitar l'accés a les seues dades personals, la rectificació o supressió d'aquestes, la limitació del seu tractament o oposar-se al tractament mateix, mitjançant un escrit, amb la identificació prèvia, adreçat a l'òrgan que tramite aquesta convocatòria.  
b) Reclamació davant de l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant de l'Agència Espanyola de Protecció de Dades, a través de la seu electrònica accessible de la pàgina web https://www.aepd.es/.  
2. Delegat o delegada de Protecció de Dades. Les persones sol·licitants podran contactar amb qui exercisca la titularitat de la Delegació de Protecció de Dades de la Generalitat Valenciana, a través de l'adreça electrònica: mll@yke.jm o en l'adreça postal següent: passeig de l'Albereda, 16 € 46732 València.  
3. Les dades personals recollides procedeixen de les sol·licituds presentades per les persones interessades.  
  
Tretze. Publicitat  
A aquesta convocatòria, se li podrà donar publicitat mitjançant la inserció d'anuncis en els mitjans de comunicació social de màxima difusió de la Comunitat Valenciana i a través de xarxes socials.  
  
Aquesta resolució posa fi a la via administrativa, i contra aquesta es podrà recórrer potestativament en reposició, en el termini d'un mes a comptar des de l'endemà de la publicació en el Diari Oficial de la Generalitat Valenciana, o bé caldrà plantejar directament un recurs contenciós administratiu d'acord amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 5 de novembre de 2021.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.